Stundum fjalla fjölmiðlar um fósturmál . Sjaldan reyndar , þar sem fjölmiðlafólk veit að þessi málaflokkur er viðkvæmur og aðilar bundnir trúnaði , og því er yfirleitt eingöngu hægt að fá eina hlið málsins fram . Félag fósturforeldra fagnar málefnalegri umræðu og leggur sig fram um að taka þátt í henni , veita upplýsingar og leiðrétta misskilning . Okkur er t.a.m. mjög annt um að hugtökunum " fósturforeldrar " og " stjúpforeldrar " sé ekki ruglað saman . Ábending til fjölmiðla Af og til heyrum við og sjáum blaðamenn nota hugtakið " fósturforeldrar " þegar fjallað er um stjúpforeldra . Barnaverndarstofa og Félag fósturforeldra hafa ítrekað sent fréttamönnum bréf til áréttingar á réttri notkun þessara hugtaka , og erum við þess fullviss að smám saman muni aðilar átta sig á mikilvægi réttrar notkunar þessara hugtaka . Stjórn félagsins sendi RUV bréf um miðjan janúar 2014 og vakti athygli á þessu í kjölfar Kastljóssþáttar um misnotkun á fatlaðri konu . BVS sendi fjölmiðlum bréf árið 2010 sem stendur enn fyrir sínu . Hér má lesa um muninn á " fóstur - " og " stjúp - " á Vísindavef HÍ . Greinaflokkur á mbl.is Mbl.is hefur um nokkurt skeið fjallað ítarlega um ungmenni í vanda . Hægt er að nálgast þessar greinar á einum stað , en þær ná allt aftur til ársins 2011 . Í þeim er fjallað um brottfall úr framhaldsskólum , strokubörn , kynlíf unglinga , sjálfsvíg , geðsjúkdóma barna og unglinga og margt , margt fleira . Við hvetjum ykkur til að fylgjast með þessari umræðu . Umfjöllun stöðvar 2 Í upphafi árs 2014 var fjallað um mál stúlku frá Haítí sem fjarlægð var af heimili sínu og vistuð hjá fósturforeldrum . Stöð 2 tók viðtal við Steinunni Kristínu Pétursdóttur , varaformann félagsins , vegna ummæla sem lögmaður forsjáraðila stúlkunnar viðhafði . Viðtalið má sjá og lesa á Vísi.is Í október 2012 var RUV með góða og þarfa umfjöllun um fósturmál á Íslandi . Í Landanum var rætt við stúlku sem var í fóstri á unglingsárum , ásamt því að rætt var við Guðberg G. Birkisson , formann félagsins , um kosti þess að vista börn og unglinga á venjulegum heimilum í stað annars konar úrræða á vegum ríkisins . Daginn eftir var viðtal við Steinunni Kristínu Pétursdóttir , núverandi varaformann , í síðdegisútvarpi Rásar 2 um brotalamir í tryggingamálum fósturforeldra .